Hrušovský, Pavol, predseda NR SR (2011-12-01):
Ďakujem pekne, pán podpredseda. Kolegyne, kolegovia, budem veľmi stručný preto, lebo dôvody, ktoré som uviedol pri predkladaní návrhu zákona v prvom čítaní, už neviem doplniť o nové skutočnosti, ktoré by som považoval za dôležitejšie ako tie, ktoré som pomenoval vtedy, keď som návrh zákona predkladal. Stále považujem tento návrh za našu zodpovednosť a povinnosť voči občanom Slovenskej republiky, zodpovednosť voči verejným financiám a zodpovednosť voči občanom správať sa naozaj veľkoryso a zdieľať isté možné následky, ktoré zasiahnu celú spoločnosť, a byť dostatočne solidárny a chápať problémy všetkých občanov, ktoré sa môžu ešte viacej znásobiť s prehlbovaním finančnej krízy. Úspora, ktorú predpokladám, že navrhovaná zmena môže priniesť, som vyčíslil zhruba na 1 mil. eur. Ja viem, že to z hľadiska verejných financií nemusí znamenať až takú závratnú sumu, ktorou by sme dokázali ovplyvniť tú makroekonomiku štátu, ale predsa len to považujem za náš príspevok k istému prejaveniu solidarity so slovenskou verejnosťou. Kolegyne, kolegovia, dovoľte, aby som aj po konzultácii s ostatnými poslaneckými klubmi naprieč všetkým parlamentným politickým stranám predložil ešte jeden návrh uznesenia, ktorý sa bezprostredne dotýka návrhu zákona o platových pomeroch ústavných činiteľov, ktorý ale bezprostredne nesúvisí s tým, čo návrh obsahuje, ale súvisí s nami, s poslancami a rieši problematiku požitkov, ktoré v zmysle zákona o platových pomeroch ústavných činiteľov prináležia poslancom Národnej rady Slovenskej republiky po zvolení za poslancov, myslím tým osobné počítače a tlačiarne. Doterajším platným uznesením z 8. júla 1998 každému poslancovi, ktorý bol zvolený do Národnej rady, patrí osobný počítač a tlačiareň na celé funkčné obdobie so zákonnou úpravou, že ho nemusia vracať Národnej rade Slovenskej republiky. Ja by som chcel toto uznesenie z roku 1998, ktoré je registrované v Národnej rade ako uznesenie č. 1179, doplniť o nový odsek. V šiestom volebnom období Národnej rady Slovenskej republiky, ktoré začne 11. marca 2012, patrí nový osobný počítač a tlačiareň len tým poslancom Národnej rady Slovenskej republiky, ktorí nevykonávali mandát poslanca v piatom volebnom období. Poslanci Národnej rady, ktorí si prevzali technické prostriedky v piatom volebnom období, budú osobné počítače a tlačiarne používať naďalej aj v šiestom volebnom období a k tomu aj príslušné softvérové vybavenie a záručný servis, ktorý poskytne Kancelária Národnej rady. Premením to trošku do takej jednoduchšej a zrozumiteľnejšej reči. Tí, ktorí budeme zvolení alebo budete zvolení, budete ďalej aj v šiestom funkčnom období používať tie isté technické prostriedky, ktoré ste používali aj v piatom volebnom období, a poslanci, ktorí budú zvolení ako noví, tým Národná rada v zmysle zákona, ktorý som spomenul, zakúpi nové technické prostriedky. Toľko na vysvetlenie a objasnenie tohto návrhu uznesenia, o ktorom, poprosím, pán predseda (Pozn. jaz. red.: správne má byť „podpredseda“.), aby sme pri hlasovaní o návrhu zákona rovnako hlasovali. Pokiaľ sa mám vyjadriť k spoločnej správe, ktorú predkladá výbor k návrhu zákona, súhlasím so všetkými návrhmi, ktoré sú obsiahnuté pod bodom 4 (Pozn. jaz. red.: správne má byť „v časti IV“.), poradovým číslom 1, 2 a odporúčam tieto návrhy schváliť. Ďakujem.